[pic] | ЕВРОПЕЙСКА КОМИСИЯ |

Брюксел, 29.1.2010

COM(2010)6 окончателен

ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И ДО СЪВЕТА

относно стимулите за организациите, регистрирани по EMAS, през периода 2004—2006 г.{SEC(2009) 59}

ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И ДО СЪВЕТА

относно стимулите за организациите, регистрирани по EMAS, през периода 2004—2006 г.

СЪДЪРЖАНИЕ

1. Въведение 3

2. Видове външни стимули 4

2.1 Регулаторна гъвкавост 4

2.2. Стимули с насърчителен характер 5

2.2.1 Информационно осигуряване 6

2.2.2 Финансова подкрепа 7

2.2.3 Техническа помощ 8

2.2.4 Обществени поръчки 9

3 Резюме на констатациите по всяка група от показатели 9

3.1 Регулаторна гъвкавост 9

3.2 Стимули с насърчителен характер 10

3.2.1 Информационно осигуряване 10

3.2.2 Финансова подкрепа 11

3.2.3 Техническа помощ 12

3.2.4 Обществени поръчки 13

4. Заключения 14

1. Въведение

Регламент (ЕО) № 761/2001 на Европейския парламент и на Съвета от 19 март 2001 г. за допускане на доброволно участие на организации в Схема на Общността по управление на околната среда и одитиране (СОУОСО — EMAS)[1] въвежда система, по която организациите оценяват, управляват и непрекъснато подобряват своите екологични характеристики.

Организациите могат да се възползват по много начини от прилагането на EMAS. По-устойчивото използване на ресурсите поражда финансови изгоди, по-добър обществен имидж, намален риск от несъответствие с правните изисквания, свързани с околната среда; подобрени отношения с регулаторните органи в областта на околната среда и с други заинтересовани страни, както и правилно управление на риска, което от своя страна може да подтикне кредитори и застрахователи да предложат по-благоприятни финансови условия.

В член 10, параграф 2 от регламента държавите-членки се призовават да преценят как регистрацията по EMAS може да се вземе под внимание при въвеждането и прилагането на законодателство в областта на околната среда, за да се избегне ненужно дублиране на усилия от страна както на организациите, така и на компетентните правоприлагащи органи.

Съгласно член 11, параграфи 1 и 2 държавите-членки са задължени да насърчават участието на организации в EMAS — по-специално като обмислят как регистрацията по EMAS може да се вземе под внимание при определянето на критерии за тяхната политика в областта на обществените поръчки.

Съгласно член 11, параграф 3 от Регламента за EMAS, Европейската комисия е задължена да предава на Европейския парламент и на Съвета получената от държавите-членки информация относно гореописаните мерки за насърчаване.

С настоящия доклад се изпълнява това задължение. Той описва видовете мерки за насърчаване, прилагани в различни държави-членки и предоставя резюме на констатациите по всяка една група от показатели.

Работният документ, съпровождащ настоящото съобщение, съдържа подробна информация, предоставена от държавите-членки, относно мерките за насърчаване и показателите, определени в настоящия доклад, както и статистика относно показателите, а също и описание на най-добри практики, определени за такива от държавите-членки поради положителния резултат от конкретни мерки за насърчаване.

Основната цел на настоящия доклад е да информира Европейския парламент и Съвета и да повиши информираността на националните органи относно различните национални практики.

2. Видове външни стимули

Характерът на стимулите, предоставяни от националните органи, варира и зависи от преследваните цели.

Бяха установени две основни групи от стимули:

а) регулаторна гъвкавост

б) стимули с насърчителен характер чрез:

- обществени поръчки;

- финансова подкрепа;

- техническа помощ;

- информационно осигуряване.

2.1 Регулаторна гъвкавост

За целите на настоящия доклад понятието „регулаторна гъвкавост“ включва:

- регулаторни облекчения в смисъла на замяна на правни изисквания без промяна на самото законодателство в областта на околната среда;

- дерегулиране, което включва промени в самото законодателство.

С регулаторната гъвкавост се цели:

- опростяване и редуциране на регулаторната рамка в случаи на прекомерно регулиране;

- премахване на процедурни пречки;

- намаляване на необходимостта от представяне на ненужни и повтарящи се документи на регулаторния орган;

- насърчаване на отговорното поведение на операторите.

Член 10, параграф 2 от регламента предоставя правното основание за държавите-членки да преценят как регистрацията по EMAS може да се вземе под внимание при въвеждането и прилагането на законодателство в областта на околната среда.

Регламентът за EMAS определя строги изисквания относно съответствието с правни изисквания, свързани с околната среда, тъй като той изисква независими и външни проверяващи да установяват дали организацията съблюдава изцяло законодателството. Като компенсация за това някои държави-членки предоставиха регулаторна гъвкавост на организации, регистрирани по EMAS, така че да намалят тежестта на регулаторния натиск и да използват по-целенасочено своите собствени ресурси.

Бяха определени следните показатели за оценка на използването на регулаторната гъвкавост.

Показател 1 се отнася до информацията, изисквана за разрешения и за рационализиране на процедурата за подаване на заявления, като посочва броя на законодателните текстове, споразуменията или другите документи, предвидени от държавата-членка за опростяване на процедурите за издаване на разрешения на организации, регистрирани по EMAS. Обосновката за този стимул е, че голяма част от изискваната информация в заявленията за издаване на разрешение се събира чрез системата EMAS, която предоставя надеждна, актуална и подходяща за използване информация.

Показател 2 се отнася до намаляването или консолидирането на изискванията за докладване и мониторинг, като посочва броя на законодателните текстове, споразуменията или другите документи, предвидени от държавата-членка за напредък в намаляването/консолидирането на изискванията за докладване и мониторинг. Този стимул се обосновава с факта, че екологичната декларация предоставя на компетентните органи данни и информация, които могат да се използват впоследствие за целите на докладването и/или мониторинга, като по този начин се избягва дублиране на задачите.

Показател 3 се отнася до намаляването на броя на проверките и посочва броя на законодателните текстове, споразуменията или другите документи, предвидени от държавата-членка за намаляване на броя на проверките. Този стимул се обосновава с факта, че националните ресурси за правоприлагане са оскъдни. Като се има предвид, че прилагането на EMAS улеснява съответствието със законодателството в областта на околната среда, регистрираните дружества могат да бъдат подлагани на по-малко на брой или ограничени проверки.

2.2. Стимули с насърчителен характер

Член 11, параграф 1 от регламента формулира изисквания, за да се гарантира насърчаване на участието на организациите в EMAS. В този член се обръща специално внимание на популяризирането на EMAS сред МСП чрез улесняване на достъпа до информация, фондове за помощ и обществени институции, гарантиране на разумни такси за регистрация и мерки за техническа помощ във връзка с обществени поръчки.

Член 11, параграф 2 от регламента предоставя основанието за широко популяризиране на EMAS чрез мерки за обществени поръчки. Той изисква обществените органи да обмислят как регистрацията по EMAS може да се вземе под внимание при определянето на критерии за тяхната политика в областта на държавните поръчки.

Стимули с насърчителен характер могат да бъдат предоставени в следните основни области:

- информационно осигуряване;

- финансова подкрепа;

- техническа помощ;

- обществени поръчки.

2.2.1 Информационно осигуряване

В държавите-членки се предоставя информационно осигуряване от следните основни видове:

- информационни програми, специално предназначени за икономически оператори, малки предприятия и занаятчийски професии, профсъюзи, обществени органи и за широката общественост;

- информационни кампании, насочени към конкретни целеви групи и към широката общественост, подкрепяни от телевизионни кампании, статии в специализирани издания и в местни вестници, кампании за популяризиране или всякакви други средства за повишаване на общата осведоменост;

- конференции и семинари за насърчаване на активно участие и за обмен на опит и на най-добри практики.

Бяха определени следните показатели за анализ на използването на информационното осигуряване като стимул:

Показател 1: брой на различните документи, създадени за повишаване на осведомеността и за информиране относно EMAS (брошури, информационни материали, листовки и др.)

Показател 2: брой на различните публикации (статии, бюлетини, вестници, технически списания, рекламни кампании, разпространение на логото на EMAS и др.), посочващи различните начини, използвани за разпространение на информация относно EMAS

Показател 3: брой на различните срещи, организирани с цел предоставяне на информация относно EMAS (конференции, семинари, кампании, доброволни дейности, церемонии по връчване на награди, изложби, форуми, панаири и др.)

Показател 4: брой на уебсайтовете с информация относно EMAS (когато компетентните органи са повече от един)

Показател 5: брой на инструментите под контрола на държавите-членки за контрол, мониторинг, регистрация по EMAS и т.н. (когато компетентните органи са повече от един)

Показател 6: брой на различните контакти с нерегистрирани по EMAS организации за информиране относно EMAS (писма, електронни съобщения и др.), посочващи различните начини за контакт с организациите

Показател 7: брой на различните контакти с регистрирани по EMAS организации за разпространение на информация относно EMAS (писма, електронни съобщения и др.), посочващи различните начини за контакт с организациите.

2.2.2 Финансова подкрепа

В държавите-членки се предоставя финансова подкрепа от следните основни видове:

- субсидии за нови регистрации по EMAS под формата на еднократно изплащани суми или като процент от направените общи разходи;

- данъчни облекчения за покупки, предназначени да подобрят екологичните характеристики, което представлява непряк начин за финансиране;

- специални фондове за техническа помощ, обучение на персонала и външно консултиране;

- намалени такси за регистрация.

Накрая, договорени с банкери и застрахователи по-благоприятни условия за организации, регистрирани по EMAS

Бяха определени следните показатели за анализ на използването на финансовата подкрепа като стимул.

Показател 1 посочва броя на законодателните текстове, споразуменията или другите документи на държавата-членка във връзка с финансирането на EMAS.

Показател 2 посочва бюджета, предвиден за финансиране на прилагането на EMAS (без разходите за персонал).

Показател 3 се отнася до финансовата подкрепа за нови регистрации по EMAS и посочва процента на изразходваните средства за нови регистрации спрямо общата сума, предвидена за финансиране на EMAS.

Показател 4 се отнася до субсидиите и финансовата подкрепа за организациите, регистрирани по EMAS, и посочва процента на изразходваните средства за регистрирани по EMAS организации спрямо общата сума, предвидена за финансиране на EMAS.

Показател 5 се отнася до данъчни облекчения за покупки, предназначени да подобрят екологичните характеристики, и посочва размера на подкрепа за организациите за покупки, свързани с екологичните характеристики.

Показател 6 се отнася до специалната финансова подкрепа за: пилотни проекти, програми за популяризиране, екологични споразумения и др. и посочва други начини за финансова подкрепа за организациите.

Показател 7 посочва намалението на таксите за регистрация на организациите.

Показател 8 се отнася до изгоди, предоставяни на организациите, регистрирани по EMAS, и посочва броя на банките, предлагащи изгодни условия на организациите, регистрирани по EMAS (евтини заеми за прилагане на EMAS и т.н.).

Показател 9 посочва броя на застрахователите, които предлагат изгодни условия на организациите, регистрирани по EMAS, като онагледява как регистрацията по EMAS може да осигури застрахователни изгоди за организациите.

2.2.3 Техническа помощ

В държавите-членки се предоставя техническа помощ от следните основни видове:

- образователни програми в сътрудничество със съответни сдружения, като например търговско-промишлени палати, или под надзора на националния орган за EMAS;

- поетапни програми за прилагане, разработени специално за МСП. Тези системи са предназначени да подпомогнат МСП в постигането на отлични екологични характеристики на различни нива в зависимост от техните конкретни нужди;

- синергии, обхващащи всички участници в системи за управление на околната среда — например работни групи, партньорства, партньорски оценки и индивидуално обучение;

- кратко- и дългосрочни инвестиции на органите за образование и обучение на професионалисти чрез специализирани програми;

- насоки и инструментариум за специфични сектори.

Бяха определени следните показатели за анализ на използването на техническата помощ като стимул.

Показател 1: брой на създадените документи за предоставяне на помощ и разясняване на надлежната процедура за прилагането на EMAS (наръчници, ръководства, инструментариум, насоки, справочници, интерактивни компактдискове, проучвания и др.)

Показател 2: брой на програмите за поетапно прилагане на EMAS, създадени специално за подпомагане на организациите, за да постигнат по-добро управление на околната среда на различни нива в зависимост от техните конкретни нужди

Показател 3: брой на образователните програми (обучение, курсове, дейности и т.н.), предназначени да осигурят техническа помощ на организации

Показател 4: брой на синергиите, обхващащи всички участници в системи за управление на околната среда, като например работни групи, партньорства, партньорски оценки, индивидуално обучение, мрежи, клубове за информация и т.н. Този показател посочва различните начини, по които организациите могат да обменят информация, свързана с EMAS.

Показател 5: брой на проектите и на други (пилотни) програми, осъществявани за техническо подпомагане на организации при прилагането на EMAS

Показател 6: брой на другите специфични регламенти (стандарти), които спомагат за прилагането на EMAS.

2.2.4 Обществени поръчки

Обществените поръчители и другите субекти, попадащи в обхвата на директивите за обществени поръчки, представляват важна група потребители. Около 1 000 млрд. EUR или около 16 % от брутния вътрешен продукт на Европейския съюз се изразходват за обществени поръчки. Въвеждането на екологични съображения в обществените поръчки би допринесло съществено за устойчивото развитие. Ако обществените поръчители се позовават, когато е уместно, на EMAS в своите покани за подаване на оферти, това би спомогнало за повишаване на осведомеността относно схемата и би действало като стимул за изпълнителите да се присъединят към нея.

Член 11, параграф 2 от регламента предоставя основанието за широко популяризиране на EMAS чрез мерки за обществени поръчки. Той изисква обществените органи да обмислят как регистрацията по EMAS може да се вземе под внимание при определянето на критерии за тяхната политика в областта на държавните поръчки.

Директивите за обществени поръчки[2] позволяват да се въведе изискване участниците в търгове да прилагат мерки за управление на околната среда, когато изпълняват специфични работи или договори за услуги; например договор за построяване на мост в природен резерват да изисква непрекъснато управление на околната среда и приемане на конкретни защитни мерки по време на работите. В тези случаи EMAS или която и да е друга равностойна система за управление на околната среда може да служи като доказателство за съответствие с изискването за приемане на мерки за управление на околната среда.

Показател 1 отразява използването на обществените поръчки като стимул в различните държави-членки и посочва броя на документите в дадена държава-членка във връзка с прилагането за целта на обществени поръчки.

3 Резюме на констатациите по всяка група от показатели

3.1 Регулаторна гъвкавост

Бе установено слабо нарастване на регулаторната гъвкавост. Но само четири държави-членки (Германия, Словакия, Испания и Обединеното кралство) прилагат стимули, свързани и с трите определени показателя, а дванадесет държави-членки въобще не предоставят такива стимули.

Германия е разработила най-много законодателни текстове в тази област. Австрия, Белгия, Дания, Италия, Португалия, Нидерландия, Словакия, Словения, Испания и Обединеното кралство също са разработили различни документи.

Кипър, Чешката република, Франция и Литва са започнали разработването на различни текстове за предоставяне на регулаторни изгоди на организациите, регистрирани по EMAS.

По отношение на заявлението за разрешение или на намалените изисквания за докладване и мониторинг, някои държави-членки предвиждат специфични и ограничени ситуации, при които една регистрирана по EMAS организация ще има изгоди. В повечето от тези случаи са намалени задълженията за докладване или са на разположение опростени процедури за искане на разрешение в областта на комплексното предотвратяване и контрол на замърсяването, управлението на отпадъците, депата за отпадъци, водите и емисиите. Преобладават стимулите, свързани с комплексното предотвратяване и контрол на замърсяването (Кипър, Литва, Словакия, Испания и Обединеното кралство). Макар този стимул да е високо оценяван от деловата общност, той не е приложим във всички сектори на промишлеността, поради което е с ограничен потенциал.

Други държави-членки освободиха в по-голяма степен организациите, регистрирани по EMAS, от задължението за докладване, когато организациите изпълняват по равностоен начин своите задължения, и то без да се поставят специфични условия. Широкообхватните изгоди от този вид предоставят най-голям потенциал, тъй като те могат да доведат до изгоди, съобразени с всяка конкретна организация. Но в интерес на правната сигурност и за улесняване на практическото приложение на тези стимули би могло да е полезно обвързването с конкретни процедури за искане на разрешение или с конкретни задължения за мониторинг или докладване. По отношение на проверките, изгодата може да се изразява в намаляване или на броя на проверките, или на таксата, която трябва да се плаща за тях. В някои случаи намаляването на таксата не е пряко обвързано с регистрацията по EMAS, а е резултат от факта, че проверките обикновено ще изискват от органите по-малко време и усилия.

3.2 Стимули с насърчителен характер

3.2.1 Информационно осигуряване

Информационното осигуряване нарасна през периода 2004—2006 г. Видът на осигуряването се простираше от публикуването на брошури, листовки, статии във вестници и списания до организирането на прояви, като например конференции или семинари. Всички държави-членки разполагат с поне един уебсайт, предоставящ информация относно EMAS.

Обикновено всички информационни материали са замислени специално за информиране относно EMAS и за нейното популяризиране. Мнозинството организирани мероприятия са посветени на EMAS, но в някои случаи EMAS е разглеждана като част от по-широка тема, като например устойчивост на околната среда или други схеми за управление на околната среда (Чешката република, Естония и Нидерландия).

Повечето от организираните конференции и предоставените информационни материали дават обща информация относно схемата и необходимите стъпки за регистриране на организациите по EMAS. В Гърция, Италия, Латвия, Португалия, Словакия, Словения и Испания са проведени конференции или са предоставени информационни материали по един специфичен сектор на дейност. Макар общата информация винаги да е полезна, насоченото към конкретни сектори информационно осигуряване може да е от особен интерес и от полза за организациите, като може да доведе и до по-голямо разпространение на схемата.

В Австрия, Кипър, Финландия, Германия, Румъния, Испания, Нидерландия и Обединеното кралство са организирани периодични срещи по едни и същи въпроси във връзка с EMAS (в повечето случаи ежегодно). Организираните дейности обикновено са периодични, а еднократни прояви са осъществявани по изключение.

Използвани са и по-необичайни форми на информационно осигуряване като организацията на национални мероприятия за връчване на награди по EMAS, кратки телевизионни филми за популяризиране (Полша и Португалия) и производството на свързани с EMAS „джаджи“ (Полша).

Мерките по информационно осигуряване за EMAS се съсредоточават обикновено върху организациите, регистрирани по EMAS, но има и мерки, насочени към организации, които не са регистрирани по EMAS (Кипър, Естония, Финландия, Франция, Германия, Гърция, Унгария, Латвия, Литва, Норвегия, Полша, Португалия, Румъния, Словакия, Испания, Нидерландия и Обединеното кралство). Контактите с регистрирани организации също са чести.

Макар за всички организации, включително малки и средни предприятия, да са налице стимули чрез информационно осигуряване, някои държави-членки предоставят стимули, предназначени специално за МСП (Кипър, Литва, Словакия и Испания).

По отношение на бюджета, заделен за информационно осигуряване за EMAS, е очевидна тенденцията за неговото увеличаване в редица държави-членки (Германия, Гърция, Полша, Испания, Естония, Франция, Латвия и Румъния).

3.2.2 Финансова подкрепа

Броят на текстовете, свързани с финансирането по линия на EMAS, леко се увеличи. Някои текстове във връзка с финансирането по линия на EMAS са разработени в Чешката република, Германия, Гърция, Италия, Литва, Полша, Португалия, Словакия, Испания и Обединеното кралство.

Отпуснатият за EMAS бюджет е нараснал забележително с почти 400 %. Особено забележителна е голямата сума, отпусната за EMAS в Испания.

Отпуснатият за EMAS бюджет е използван главно за конференции, семинари и други мероприятия, както и за изготвянето на публикации, като например ръководства, брошури и др. В някои случаи от бюджета са покривани и разходите на компетентния орган.

Финансовата подкрепа за нови регистрации по EMAS не представлява голяма сума. Средства за това са предоставяни в Германия, Гърция, Словакия, Испания, Обединеното кралство и Португалия.

Подобно е положението с финансовата подкрепа за организациите, регистрирани по EMAS, като подкрепа е оказвана от: Словакия, Испания, Франция и Обединеното кралство.

Държавите-членки не са предвидили данъчни облекчения за покупки, предназначени да подобрят екологичните характеристики.

Специалната финансова подкрепа за пилотни проекти, програми за популяризиране, екологични споразумения и др. е нараснала, но броят на държавите-членки, предлагащи такава подкрепа, е ограничен (Финландия, Испания, Австрия, Чешката република, Ирландия, Латвия и Португалия).

Нараснало е финансирането на стимули за регистрация по EMAS под формата на намаляване или отсъствие на такси за регистрация. Не се изискват такси за регистрация в Белгия, Кипър, Естония, Франция, Гърция, Унгария, Латвия, Нидерландия, Италия (за обществени органи) и Испания (с изключение на автономната област Мурсия), а намалени такси за регистрация се изискват в Дания, Финландия, Германия, Литва, Румъния, Италия и Обединеното кралство.

С изключение на Италия, където някои банки и голям брой застрахователни дружества предоставят изгоди на организациите, регистрирани по EMAS, и в Словакия (една банка там предоставя изгоди), банките и застрахователните дружества нямат обща политика да предоставят изгоди на организациите, регистрирани по EMAS.

По отношение на подкрепата за малки и средни предприятия, отсъствието на такси несъмнено е добър стимул в полза на МСП, както и на други организации. Финландия, Румъния и Обединеното кралство вземат предвид големината на организацията, когато определят намалението на таксите, или предоставят намаление само за МСП. Освен за таксите, финансова подкрепа специално за МСП се предоставя в Чешката република, Гърция, Италия, Португалия, Словакия, Испания и Обединеното кралство.

3.2.3 Техническа помощ

Техническата помощ нарасна през периода 2004—2006 г.

Документи за техническа помощ, като например наръчници, насоки, ръководства и др., и за синергии, обхващащи всички участници в системи за управление на околната среда, са създадени в повечето държави-членки (Австрия, Белгия, Чешката република, Естония, Финландия, Франция, Гърция, Германия, Унгария, Италия, Латвия, Литва, Норвегия, Полша, Португалия, Румъния, Словакия, Испания и Нидерландия).

Макар повечето от тези документи и програми да са предназначени за всички промишлени сектори, в някои държави-членки са разработени наръчници и ръководства за специфични сектори, като например болници, спортни съоръжения и спортни прояви (Гърция); обществени услуги (Белгия); химия, храни, фармацевтична промишленост, електротехническа и електронна промишленост и други сектори (Испания); храни и напитки, мебели (Обединено кралство). Специфични насоки за местни органи са разработени в Естония, Гърция, Унгария, Латвия, Полша, Словения, Испания и Обединеното кралство.

Такъв целеви подход притежава значителен потенциал за подобрено внедряване на схемата.

Броят на документите и програмите, създадени за улеснено прилагане на EMAS в МСП, е нараснал значително; такива са разработени в Чешката република, Дания, Франция, Германия, Ирландия, Полша, Португалия, Словакия и Обединеното кралство.

Образователни програми и синергии, обхващащи всички участници в системи за управление на околната среда, са разработени в повечето държави-членки (Белгия, Кипър, Чешката република, Дания, Естония, Финландия, Франция, Германия, Гърция, Унгария, Италия, Ирландия, Латвия, Норвегия, Полша, Португалия, Словакия, Словения, Испания, Нидерландия и Обединеното кралство). Тези програми и синергии често включват упражняване на прилагането на EMAS чрез работни групи и срещи на различни заинтересовани страни или регистрирани по EMAS организации, или в мрежи на местни органи. Обучението на проверяващи по околната среда, одитори и местни органи често е важен елемент от тези програми.

3.2.4 Обществени поръчки

Броят на документите във връзка с обществени поръчки е нараснал значително и такива документи са разработени в по-голямата част от държавите-членки.

Законодателни текстове относно обществените поръчки са разработени в Австрия, Кипър, Чешката република, Гърция, Унгария, Латвия, Португалия, Румъния, Словакия, Испания и Обединеното кралство), а по-голям брой насоки и документи са приети в Чешката република, Дания, Финландия, Гърция, Италия, Латвия, Литва, Норвегия, Полша и Нидерландия.

Съобщените от държавите-членки документи се отнасят обикновено до съобразяването на обществените поръчки с околната среда и въпреки значителното увеличение на броя на документите те не във всички случаи са от пряка или явна полза за организациите, регистрирани по EMAS. Само Чешката република, Гърция, Литва, Румъния, Словакия, Испания, Нидерландия и Обединеното кралство се позовават конкретно на EMAS и как тя може да бъде използвана в обществените поръчки.

4. Заключения

Предоставяните от националните органи външни стимули могат да окажат положително влияние за разпространението на EMAS, особено ако те се основават на целеви политики и програми.

Всички държави-членки прилагат мерки, които предоставят външни стимули на организациите, регистрирани по EMAS. Фактът, че деловата общност все още се оплаква от недостиг на съществени мерки, е показателен за съществуването на потенциал за подобрение в тази област.

Обикновено стимулите са замислени в полза на частни организации. EMAS е на разположение обаче и за обществени организации и, макар те да не са ръководени главно от икономически съображения, е уместно държавите-членки да предоставят стимули и за този сектор — особено за местните органи, които могат да дадат добър пример за следване от другите.

Преразглеждането на втория регламент за EMAS през 2007—2009 г. представлява повратна точка за схемата. Една от целите на преразглеждането е да се усили регламента по такъв начин, че стимулите да са по-забележителни и държавите-членки да са по-склонни да предоставят стимули. Ако се усили системата за докладване относно екологичните характеристики и механизмът за гарантиране на съответствието на организациите, може да се повиши склонността на регулаторните органи действително да предоставят повече стимули отколкото понастоящем.

Държавите-членки трябва да разработят политика относно стимулите заедно с дългосрочни програми за стимули, за да насърчат най-добрите практики. Комисията ще продължи да предоставя техническа помощ и информационно осигуряване, необходими за прилагането на EMAS в частни и обществени организации.

[1] ОВ L 114, 24.4.2001 г., стр. 1.

[2] Директива 2004/17/EО и Директива 2004/18/EО от 31 март 2004 г.